โบรกฯยก AP ท็อปพิคกลุ่ม! ชูครึ่งปีหลังโตเด่น เคาะเป้าสูงอัพไซด์เกิน 20%
โบรกฯยก AP ท็อปพิคกลุ่ม! ชูครึ่งปีหลังโตเด่น เคาะเป้าสูงอัพไซด์เกิน 20%
โบรกฯยก AP ท็อปพิคกลุ่ม! ชูครึ่งปีหลังโตเด่น เคาะเป้าสูงอัพไซด์เกิน 20%
15 พ.ค. 2562

“ข่าวหุ้นธุรกิจออนไลน์” ทำการสำรวจข้อมูลและบทวิเคราะห์หุ้น บริษัท เอพี (ไทยแลนด์) จำกัด (มหาชน) หรือ AP หลังรายงานผลการดำเนินงานไตรมาส 1/62 (รวมบริษัทย่อย) สิ้นสุดวันที่ 31 มี.ค.2562 มีกำไร 1.08 พันล้านบาท เพิ่มขึ้น 24% จากไตรมาส 1/61 มีกำไร 866.78 ล้านบาท เนื่องจากบริษัทมีรายได้ขายอสังหาริมทรัพย์จำนวน 7,503 ล้านบาท เพิ่มขึ้นร้อยละ 42.4 จากไตรมาส 1/61
โดยพบว่า นักวิเคราะห์ บล.ทรีนีตี้ ระบุในบทวิเคราะห์ แนะนำ “ซื้อ” หุ้น AP ประเมินราคาเป้าหมาย 9.40 บาท/หุ้น อิงค่าเฉลี่ย P/E ที่ 8X โดย AP ยังถือว่าปลอดภัย เนื่องจากมีกลุ่มลูกค้าแนวราบอยู่มาก ประกอบกับโครงการที่เปิดขายสามารถทำยอดขายได้ดีต่อเนื่อง ยังคงเลือก AP เป็น Top Pick ของกลุ่ม
โดย AP รายงานกำไรสุทธิไตรมาส 1/62 ที่ 1.08 พันล้านบาท ซึ่งสูงกว่าที่บล.ทรีนีตี้ คาดการณ์ 15% ที่ 932 ล้านบาท โดยกำไรส่วนแบ่งจากการร่วมทุนสูงกว่าที่เราคาดการณ์ถึง 108 ล้านบาท  รวมทั้งยอดโอนรวมในไตรมาส 1/62 อยู่ที่ 8.93 พันล้านบาท และยอดโอนของ AP เองอยู่ที่ 7.8 พันล้านบาท ปรับตัวสูงขึ้น 41.2% เทียบจากปีก่อน โดยเป็นสัดส่วนแนวราบที่ 6 พันล้านบาท ปรับตัวสูงขึ้น 51%เทียบจากปีก่อน โดยยอดโอนแนวราบได้รับการสนับสนุนหลักจากโครงการทาวน์โฮมที่เปิดตัวไปในช่วงไตรมาส 4/61 และเป็นสัดส่วนของคอนโดที่ 1.5 พันล้านบาท ปรับตัวสูงขึ้น 14.8% เทียบจากปีก่อน โดยโครงการหลักที่โอนเป็นโครงการ Vittorio
ทั้งนี้หากนำยอด Backlog รอโอนในช่วงที่เหลือของปี มารวมกับยอดโอนในไตรมาส 1/62 จะนับเป็น 62% ของที่บล.ทรีนีตี้ คาดการณ์ที่ 2.66 หมื่นล้านบาท และการเปิดตัวโครงการแนวราบใหม่จะมาช่วยหนุนยอดโอนที่เหลือให้ถึงเป้าหมาย ทางด้านระดับ Gross Profit Margin เชื่อว่าในช่วงครึ่งหลังปี 2562 จะปรับตัวดีขึ้น เนื่องจากเราคาดว่าโครงการ Vittorio จะสามารถโอนได้หมดภายในไตรมาส 3/62 โดยปัจจุบันได้ทำการโอนไปแล้ว 77% จึงเหลือสัดส่วนไม่มาก ด้านกำไรส่วนแบ่งจากการร่วมทุน
อีกทั้งเชื่อว่าจะโดดเด่นอีกครั้งในไตรมาส 4/62 จากการเริ่มโอนโครงการ Life One Wireless ที่ 30% ของโครงการ และโครงการ Life Sukhumvit 62 ที่คาดว่าจะสามารถโอนได้ 45% ในปี 2562 แต่เนื่องจากไตรมาส 2/62 ถึงไตรมาส 3/62 AP จะมีการเปิดตัวโครงการภายใต้การร่วมทุนเพิ่มไตรมาสละ 1 โครงการ ส่งผลให้จะมีค่าใช้จ่ายทางการตลาดที่สูงขึ้น ในขณะที่จะไม่มีการโอนกรรมสิทธิ์โครงการใหม่ จึงจะเป็นการกดดันกำไรในช่วงไตรมาส 2/62 ถึงไตรมาส 3/62
ส่วน นักวิเคราะห์ บล.ฟินันเซีย ไซรัส ระบุในบทวิเคราะห์ ประเมินราคาเป้าหมาย AP ที่ 8.20 บาท/หุ้น โดยกำไรในไตรมาส 1/62 คิดเป็น 32% ของประมาณการทั้งปีที่ 3.4 พันล้านบาท บน Backlog ที่ Secured แล้ว 51% ขณะที่โมเมนตัมไตรมาส 2/62 คาดอ่อนตัวเมื่อเทียบจากไตรมาสก่อนและเมื่อเทียบจากปีก่อน
อย่างไรก็ตามคาดว่าจะเริ่มฟื้นตัวในไตรมาส 3/62 ตามการเปิดโครงการจำนวนมาก และเด่นสุดในไตรมาส 4/62 จากการเริ่มโอนคอนโด Aspire สุขุมวิท-อ่อนนุช เฟส 1 มูลค่า 1.6 พันล้านบาท ขายแล้ว 55% รวมถึงคอนโด JV อีก 2 โครงการ อย่าง Life One Wireless มูลค่า 7.9 พันล้านบาท ขายแล้วทั้งหมด และ Life สุขุมวิท 62 มูลค่า 2 พันล้านบาท ขายแล้ว 90% จึงปรับเพิ่มคำแนะนำจาก “ถือ” เป็น “ซื้อ” พร้อมคาดผลตอบแทนปันผลราว 5% ต่อปี
ขณะที่ราคาหุ้นปิดตลาดวานนี้ (15 พ.ค.) อยู่ที่ 7.50 บาท บวก 0.20 บาท หรือ 2.74% สูงสุดที่ 7.60 บาท ต่ำสุดที่ 7.30 บาท ด้วยมูลค่าซื้อขาย 102.87 ล้านบาท จึงยังมีอัพไซด์จากราคาเป้าหมายที่ 9.40 บาท อยู่ 25%